b'\n_START_ARTICLE_\nVozel (enota)\n_START_PARAGRAPH_\nV\xc3\xb4zel je fizikalna enota za hitrost, ki se uporablja predvsem v pomorstvu in letalskem prometu. En vozel ustreza hitrosti ene morske milje na uro oziroma pribli\xc5\xbeno 0,5144 m/s.\n_START_SECTION_\nIzvor imena\n_START_PARAGRAPH_\nIme te enote mere izvira iz prvotne (zgodnje) metode za merjenje hitrosti ladij.\n_START_SECTION_\nPrva metoda\n_START_PARAGRAPH_\nV zgodnjih dobah pomorstva so merili hitrost ladje tako, da so vrgli v vodo za ladjo kos lesa, privezanega z vrvico. Ker ostane kos lesa prakti\xc4\x8dno nepremi\xc4\x8dno v vodi je dol\xc5\xbeina odvite vrvice v dolo\xc4\x8denem \xc4\x8dasu (na za\xc4\x8detku merjeno 30 sekund s pe\xc5\xa1\xc4\x8deno uro) merilo za hitrost ladje. Za la\xc5\xbeje merjenje dol\xc5\xbeine so bili na vrvici vozli. Razdalja med dvema vozloma je ustrezala hitrosti 1 morske milje na uro.\n_START_SECTION_\nDruga metoda\n_START_PARAGRAPH_\nTa je bila uporabna predvsem pri nizkih hitrostih, ko je bilo merjenje s kosom lesa in vrvico premalo natan\xc4\x8dno. Na bok ladje so nanesli oznake v razdalji 0,514 metra (morska milja / 3600 =1 morska milja / sekunda). Pri prvi oznaki so vrgli v vodo kos lesa in merili \xc4\x8das, ki ga je potreboval, da je pri\xc5\xa1el do zadnje oznake (oziroma se je ladja premaknila za to razdaljo). Primer: 100 oznak v 20 sekundah pomeni 100 / 20 = 5 vozlov.'